— Існуюць дзясяткі азначэнняў, што такое кніга. За аснову бярэцца матэрыял, з якога яна зроблена, аб’ём (у сучасных электронных кнігах улічваюцца знакі і кілабайты) і гэтак далей. Але ва ўсе часы будзе існаваць галоўнае патрабаванне — кніга адбылася, калі ў яе ёсць чытач. Калі гдядзіш на гэтыя паліцы, падаецца, што частка выдаўцоў затрымалася ў мінулым стагоддзі… Гэта значыць, ствараюць кнігі дзеля стварэння. У аснову неабходна ставіць пошукі шляхоў, як данесці кантэнт да патэнцыйнай аўдыторыі. Можа ў вас сапраўды шыкоўны па змесце твор, але як чалавеку тое вызначыць у інфармацыйнай плыні? Паказаць каштоўнасць выдання павінна назва, вокладка, праўдзіва адлюстраваны жанр, прадуманая анатацыя, якая сапраўды зацікавіць чытача. Упэўнены, дбанне пра чытача будзе стымуляваць апошняга да набыцця кнігі.